《感兴四章章五句》
宋代·汪晫

暑往寒来如电泡，年年门外閒花草，
世事纷纷自颠倒。青山眼底最多情，
日日向人浑不老。膠扰浮生事若麻，
世路崎岖易覆车，争如清净山人家。
静观抚掌付一笑，出户蔌蔌飞松花。
一树雪花白如玉，辛夷为车荷为屋，
閒中享此亦清福。一双沙禽竹上啼，
对客取琴弹一曲。坐读南华一卷经，
富贵百年如邮亭，人生怒瘿空成瓶。
香炉缕烟风浩荡，白鸟点破前山青。

作者简介：（1162—1237）徽州绩溪人，字处微。幼丧父，事母及祖母甚孝。宁宗开禧中曾游京师，后栖隐山中，结庐名环谷。郡守闻其博学多通，欲见之，以编氓辞。卒，门人私谥康范先生。尝辑《曾子全书》、《子思子全书》。有《康范诗集》。